Forslag til Rådets beslutning om et flerårigt program (1998-2002) for aktiviteter inden for den nukleare sektor vedrørende sikkerhed i forbindelse med transport af radioaktivt materiale samt sikkerhedskontrol og vedrørende industrisamarbejde med henblik på at fremme visse sikkerhedsaspekter I i kernekraftanlæggene i de lande, der på nuværende tidspunkt deltager i TACIS-programmet (98/C 261/05) (EØS-relevant tekst) KOM(1998) 423 endelig udg. - 98/0234(CNS)

(Forelagt af Kommissionen den 15. juli 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Atomenergifællesskab, særlig artikel 203,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Viljen til at fremme sikkerhedskontrol i forbindelse med anvendelse af nukleart materiale og en høj grad af sikkerhed udgør et af hovedmålene for Fællesskabets kerneenergipolitik; derfor bør der under det flerårige rammeprogram for aktioner inden for energisektoren (1998-2002) fastlægges et særprogram til fremme af foranstaltninger, der har tilknytning til sikkerhedskontrol og nuklear sikkerhed;

udnyttelsen af kerneenergi til produktion af elektricitet og den stigende anvendelse af radioaktivt materiale inden for sundhedssektoren, industrien og forskningen fører til en forøgelse af transporten af radioaktivt materiale; ønsket om at øge sikkerheden på det nukleare område bør derfor tilskynde til at forbedre sikkerhedsforholdene i forbindelse med transport af nukleart materiale;

Fællesskabet kan ikke ignorere situationen på det nukleare område i de lande, der deltager i TACIS-programmet på kerneenergi området; det kan bidrage til at sikre den nukleare sikkerhedskontrol i disse lande ved at lade dem få del i sine erfaringer og fremme en høj grad af sikkerhed inden for konstruktion og drift af kernekraftudstyr ved at tilskynde til industrisamarbejde;

i overensstemmelse med konklusionerne fra Det Europæiske Råd i København i juni 1994 og med den meddelelse, som Kommissionen forelagde Rådet i maj 1994 om emnet, er det ønskeligt af politiske og økonomiske årsager at åbne programmet for deltagelse fra de associerede lande i Central- og Østeuropa, samt for Cypern;

med henblik på vedtagelse af dette program indeholder traktaten om oprettelse af Det Europæiske Atomfællesskab ingen anden hjemmel end artikel 203 -

VEDTAGET FØLGENDE BESLUTNING:

Artikel 1

1. Under rammeprogrammet for aktioner inden for energisektoren iværksætter Fællesskabet for perioden 1998-2002 et særprogram for aktiviteter inden for den nukleare sektor vedrørende sikkerhed i forbindelse med transport af radioaktivt materiale samt sikkerhedskontrol og vedrørende industrisamarbejde med henblik på at fremme visse sikkerhedsaspekter i kernekraftanlæggene i de lande, der deltager i TACIS-programmet, i det følgende benævnt »SURE-programmet«.

2. Ud over de højprioriterede mål, der er nævnt i artikel 1, stk. 2, i Rådets beslutning om et flerårigt rammeprogram for aktioner inden for energisektoren, tager SURE-programmet sigte på:

a) at forbedre sikkerhedsforholdene i forbindelse med transport af nukleart materiale i Det Europæiske Fællesskab,

b) at bidrage til, at der gennem samarbejdsaktioner etableres et effektivt og pålideligt sikkerhedskontrolsystem i de lande, der deltager i TACIS-programmet,

c) at fremme industrisamarbejdet med de nævnte lande og udvekslingen af knowhow inden for kernekraftindustrien for at hjælpe dem med at nå de høje internationalt anerkendte sikkerhedsniveauer for kernekraftudstyr og -anlæg.

Artikel 2

De årlige bevillinger godkendes af budgetmyndigheden inden for rammerne af de finansielle overslag.

Artikel 3

For at nå de i artikel 1 nævnte mål bidrager Fællesskabet især til finansieringen af aktioner, der tager sigte på følgende:

(1) For så vidt angår sikkerhed i forbindelse med transport af radioaktivt materiale,

- at få det indre marked til at fungere bedre gennem en kortlægning af, hvilke harmoniseringsforanstaltninger der er nødvendige,

- at medvirke til det videre lovgivningsarbejde gennem en udvikling af eksperimentelle undersøgelser og knowhow,

- at foretage en teknisk evaluering af episoder, der måtte være opstået under transport, og uddrage en lære heraf for fremtiden,

- at sikre større sammenhæng mellem de forskellige katastrofeforholdsregler og en mere konsekvent uddannelse af katastrofemandskab i forbindelse med transport,

- at samarbejde med de lande, der deltager i TACIS-programmet, med henblik på at hjælpe dem med at forbedre transportsikkerheden i disse lande,

- at sikre et højere informationsniveau samt større indsigt i og forståelse for dette område blandt offentligheden.

(2) For så vidt angår sikkerhedskontrol i de lande, der deltager i TACIS-programmet,

- at tilbyde eksperter fra disse lande uddannelse, herunder lejlighed til at gøre sig fortrolige med og samle erfaringer om sikkerhedskontrol af nukleart materiale samt til at videreuddanne sig og ajourføre deres teknologiske viden på området,

- at samarbejde om iværksættelse af et system for regnskab og kontrol med nukleart materiale,

- at installere moderne udstyr til logistiske, evaluerings- og kontrolformål samt at sikre den dertil hørende uddannelse.

(3) For så vidt angår industrisamarbejdet på kernekraftområdet med de lande, der deltager i TACIS-programmet,

- at analysere de industrielle, administrative, lovgivningsmæssige og finansieringsmæssige aspekter, der er specifikke for hver af dem,

- at tilskynde til industrisamarbejde, der kan føre til overførsel af europæisk teknologi for nuklear sikkerhed,

- at lette associering af partnere fra Det Europæiske Fællesskab og fra de lande, der deltager i TACIS-programmet, ved udvikling af fælles industriprojekter.

Artikel 4

De finansielle bidrag til de aktioner og foranstaltninger, der er nævnt i artikel 3, vil udgøre mellem 80 og 100 % af de samlede omkostninger.

Artikel 5

1. Kommissionen forestår den finansielle gennemførelse og iværksættelsen af SURE-programmet.

2. Ved den finansielle gennemførelse og iværksættelsen af programmet bistås Kommissionen af det udvalg, der er nævnt i artikel 4 i Rådets beslutning om et flerårigt rammeprogram for aktioner inden for energisektoren.

Artikel 6

Undersøgelsen og den interne og eksterne evaluering af gennemførelsen af nærværende program foretages i overensstemmelse med artikel 5 i Rådets beslutning om et flerårigt rammeprogram for aktioner inden for energisektoren.

Artikel 7

SURE-programmet står åbent for deltagelse fra de associerede lande i Central- og Østeuropa i overensstemmelse med de betingelser, herunder de finansielle bestemmelser, der er fastsat i tillægsprotokollerne til associeringsaftalerne eller i selve associeringsaftalerne, for så vidt angår deltagelse i fællesskabsprogrammerne. Programmet står også åbent for deltagelse fra Cypern på grundlag af yderligere bevillinger efter samme regler som dem, der gælder for EFTA/EØS-landene, i overensstemmelse med de procedurer, der aftales med dette land.

Artikel 8

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende.

Artikel 9

Denne beslutning er rettet til medlemsstaterne.